ইম্ফাল, জুলাই ১৬: মশা মশাগী লৈজরিবা লোল অদুদা ইবা অইবশিংগী খোমজিনবা শৈরৈংগী লাইরিক অমা আজাদি কা অমৃত মহোৎসবকা মরী লৈননা হন্দক্তা দিল্লীদা ফোঙখ্রে।  লিঙ্গুইষ্টিক কালৈদোস্কোপ হায়না মীথোনবা খোমজিনবা শৈরৈংগী লাইরিক অসিদা ভারতকী তোঙানা তোঙানবা লোল ২৩ গী খনগৎলবা অইবশিংনা ইবা শৈরেংশিং অসি মশা মশাগী ময়েক্তা ইদুনা ফোঙবনি।
 লাইরিক অসি উত্তর প্রদেশকী ঘজিয়াবাদ ডিস্ট্রিক্টকী মনুং চন্না লৈবা মোদিনগরগী এমএম কলেজদা ডিপার্টমেন্ট ওফ ইংলিসতা এসিষ্টেন্ট প্রোফেসার ওইরিবী ডা: বুলবুল গুপ্তনা এডিটর ওইরগা পুথোকপনি।  লোয়ননা লাইরিক অসি নিউ দিল্লীদা লৈবা সার্ভ ভাষা ট্রাষ্টনা ফোঙবনি।
 ভারতকী নিপানশুবা সেদ্যুলদা চল্লবা লোল ২২ অমসুং ইংলিশ য়াওনা পুন্না লোল ২৩ গী খনগৎলবা অইবশিংনা মশা মশাগী মরোন্দা ইবা ওইরবসু মদুবু খঙননবা ক্রিটিক কয়ানা শৈরেংশিংদুগী মরমদা ইংলিশতা ইদুনা য়াওরি।
 খনগৎলবা অইবশিংগী মনুংদা বেঙ্গলিগী রবিন্দ্রনাথ টেগোর, কাজি নজরুল ইস্লাম, মলয়ালমগী ওএনভি কারুপ, কুমারন অসান, ওদিয়াগী জয়ন্ত মোহাপত্র, অপরনা মোহন্তি, পাঞ্জাবীগী অমৃতা প্রিতম, সুর্জিৎ পতর, সংস্কৃতকী কালিদাসা, মানু স্মৃতি, উর্দুগী রাজা সরসওয়ি, ৱমিক জনুপুরি, তেলুগুগী রেদ্দি কৃষ্ণ রেদ্দি, মরাথিগী সুরেশ ভাৎ, বিন্দা করান্দিকর, হিন্দিদগী অরুন কমল, সুর্যাকান্ত ত্রিপাথি, ইংলিশকী তোরু দত্তা, নিসিম ইজেকেল, আসামিজগী লক্সমিনাথ বেজবরোৱা, অমুলয়া বরুৱানচিংবা য়াওরি।
 খনগৎলবা লোল ২৩ অসিগী মনুংদা মৈতৈ লোলসু য়াওবগা লোয়ননা মমিং লৈরবা মনিপুরগী অইবা অহুমগী শৈরেংসু লাইরিক অসিদা য়াওরি।  মখোয় অদুদি নোংথোম্বম বিরেনগী তাঙ্খুল হুই, য়ুম্লেম্বম ইবোমচাগী লোনশিনখ্রবা থোং অমসুং সরতচান্দ থিয়ামী ইচে হায়রিবা শৈরেংশিং অসিনি।  শৈরেংশিং অসিগী মরমদা দেবদাস মাইরেম্বম অমসুং লাইশ্রম অমরজিৎনা ইংলিশতা ইদুনা নিংথিনা মশক তাকপসু য়াওরি।
 লাইরিক অসিগী তোপ তো্প্পা মহাও অমদি মান্নদবা লোল ময়ামগী অইবশিংনা ফোঙদোক্নরিবা মীৎয়েং অসিনি।  লোয়ননা মশা মশাগী লোলদা মনিংতম্ন ফোঙদোকপগী তোঙানবা মশক অমসু লাইরিক অসিদা উবা ফংলি। 